CELEX: 32021R1903
Language: hr
Date: 2021-10-29 00:00:00
Title: Provedbena uredba Komisije (EU) 2021/1903 оd 29. listopada 2021. o izmjeni Provedbene uredbe Komisije (EU) 2018/764 o pristojbama i naknadama koje se plaćaju Agenciji Europske unije za željeznice i uvjetima za njihovo plaćanje (Tekst značajan za EGP)

3.11.2021   
               
               
                  HR
               
               
                  Službeni list Europske unije
               
               
                  L 387/126
               
            
         PROVEDBENA UREDBA KOMISIJE (EU) 2021/1903
         оd 29. listopada 2021.
         o izmjeni Provedbene uredbe Komisije (EU) 2018/764 o pristojbama i naknadama koje se plaćaju Agenciji Europske unije za željeznice i uvjetima za njihovo plaćanje
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/796 Europskog parlamenta i Vijeća od 11. svibnja 2016. o Agenciji Europske unije za željeznice i stavljanju izvan snage Uredbe (EZ) br. 881/2004 (1), a posebno njezin članak 80. stavak 1.,
         budući da:
         
                     (1)
                  
                  
                     Provedbenom uredbom Komisije (EU) 2018/764 (2) utvrđuju se pristojbe i naknade koje se plaćaju Agenciji Europske unije za željeznice („Agencija”) za obavljanje određenih aktivnosti i pružanje drugih usluga iz Uredbe (EU) 2016/796.
                  
               
                     (2)
                  
                  
                     Iako se veći dio troškova nastalih aktivnostima Agencije pokriva iz proračuna EU-a, u članku 80. stavku 2. prvom podstavku Uredbe (EU) 2016/796 od Agencije se zahtijeva da naplaćuje pristojbe i naknade za izdavanje odobrenja za stavljanje vozila i tipova vozila na tržište, jedinstvenih potvrda o sigurnosti i odobrenja Europskog sustava za upravljanje željezničkim prometom („ERTMS”), kao i za pružanje drugih usluga. U skladu s člankom 80. stavkom 3. Uredbe (EU) 2016/796 iznos pristojbi i naknada utvrđuje se na razini kojom se osigurava da su prihodi od njih dostatni za pokrivanje ukupnih troškova zadaća koje obavlja i usluga koje pruža Agencija.
                  
               
                     (3)
                  
                  
                     U skladu s člankom 10. Provedbene uredbe (EU) 2018/764 Komisija jednom godišnje ocjenjuje režim pristojbi i naknada. Ocjena se temelji na prethodnim ocjenama financijskih rezultata Agencije te njezinoj procjeni budućih rashoda i prihoda. Komisija prema potrebi revidira pristojbe i naknade na temelju ocjene financijskih rezultata i predviđanja Agencije. Komisija treba preispitati Uredbu radi postupnog uvođenja fiksnih naknada najkasnije do 16. lipnja 2022.
                  
               
                     (4)
                  
                  
                     Kada je 2018. donesena Provedbena uredba (EU) 2018/764, nije bilo dovoljno pouzdanih financijskih podataka jer Agencija još nije počela obrađivati zahtjeve. Godišnjim izvješćima Agencije iz članka 51. stavka 1. točke (a) Uredbe (EU) 2016/796 utvrđeno je da se Agencija u obavljanju svoje uloge tijela Unije odgovornog za zadaće certificiranja i odobravanja iz članaka 14., 20., 21. i 22. Uredbe (EU) 2016/796 od 2019. suočava sa znatnom i opetovanom negativnom neravnotežom u svojem proračunu. Ta neravnoteža proizlazi iz nedovoljne razine naknada i pristojbi prikupljenih u skladu s člankom 80. stavkom 2. Uredbe (EU) 2016/796 za nadoknadu troškova povezanih s obradom zahtjeva i pružanjem usluga.
                  
               
                     (5)
                  
                  
                     Kako bi Agencija mogla pokriti troškove obrade zahtjeva, ti su se troškovi djelomično morali pokriti iz proračuna Unije. Agencija je ujedno radi uravnoteživanja svojeg proračuna morala znatno smanjiti aktivnosti koje se ne financiraju pristojbama i naknadama. Prema godišnjim jedinstvenim programskim dokumentima Agencije, predviđanje za 2021. i 2022. podrazumijeva slično financijsko stanje u budućnosti. Stoga je potrebno preispitivanje režima pristojbi i naknada Agencije.
                  
               
                     (6)
                  
                  
                     Čini se da je potrebno povećati naknadu po satu, koja je trenutačno niža od troškova po satu koji za Agenciju nastaju pri donošenju odluka o izdavanju odobrenja i potvrda podnositeljima zahtjeva. Stoga bi stope utvrđene u Provedbenoj uredbi (EU) 2018/764 trebalo preispitati kako bi se pokrili godišnji troškovi Agencije za obradu zahtjeva i stavljanje na raspolaganje jedinstvene kontaktne točke (dalje u tekstu „OSS”) svim podnositeljima zahtjeva za europska odobrenja za vozila, jedinstvene potvrde o sigurnosti i odobrenja projekta ERTMS-a.
                  
               
                     (7)
                  
                  
                     Agencija naplaćuje pristojbe i naknade isključivo po naknadi po satu koja se izračunava na temelju vremena određenog za donošenje odluka i pružanje usluga. Trebalo bi uvesti sustav fiksnih naknada kako bi se dodatno smanjilo administrativno opterećenje i poboljšala predvidivost troškova po zahtjevu u korist svih uključenih strana. Nadalje, Agencija je od 2019. stekla iskustvo i uspostavila dovoljno pouzdanu metodologiju za izračun prosječnih troškova obrade pojedinačnih zahtjeva. Stoga bi trebalo primjenjivati fiksne naknade na obradu zahtjeva koji se odnose na vozilo ili seriju vozila za koje se smatra da su sukladni s prethodno odobrenim tipom vozila u skladu s člankom 25. stavkom 1. Direktive (EU) 2016/797 Europskog parlamenta i Vijeća (3).
                  
               
                     (8)
                  
                  
                     Vođenje besplatnog OSS-a dovodi do znatnih troškova održavanja i razvoja. Stoga bi trebalo platiti i pristojbe za upotrebu OSS-a kada je Agencija adresat zahtjeva podnesenih u OSS-u. Podnositelji zahtjeva trebali bi plaćati pristojbe po fiksnim stopama, ovisno o učinku zahtjeva na sustav OSS-a u smislu učitanih i pohranjenih dokumenata, korištenih funkcija i razmjena te razmjerno ukupnom procijenjenom trošku relevantne odluke. Nadalje, ako se zahtjev za sukladnost s odobrenim tipom vozila podnese Agenciji, pristojba za upotrebu OSS-a trebala bi postati sastavni dio ukupne naknade za izdavanje odobrenja za vozila koja podliježu fiksnim pristojbama.
                  
               
                     (9)
                  
                  
                     Pristojbe i naknade trebale bi odražavati specifičnu situaciju mikropoduzeća te malih i srednjih poduzeća. Stoga bi trebalo primijeniti posebno smanjenje.
                  
               
                     (10)
                  
                  
                     Svi kriteriji i metodologija za definiranje razine naknada i pristojbi temelje se na načelu da bi prihodi od tih pristojbi i naknada trebali pokrivati puni trošak pruženih usluga, izbjegavajući deficit ili znatnu akumulaciju viška, u skladu s člankom 80. stavkom 3. prvim podstavkom Uredbe (EU) 2016/796.
                  
               
                     (11)
                  
                  
                     Iskustvo u primjeni Provedbene uredbe (EU) 2018/764 pokazalo je da bi uvjete plaćanja pristojbi i naknada trebalo modernizirati i prilagoditi kako bi se ublažio rizik da ih podnositelji zahtjeva čija je financijska sposobnost ugrožena i podnositelji zahtjeva s poslovnim nastanom u trećim zemljama, protiv kojih Agencija nema odgovarajuće zakonske provedbene mjere, ne plate. Primjereno je da Agencija izda račun za plative iznose u ranoj fazi postupka podnošenja zahtjeva kako bi se smanjio rizik od zakašnjelog plaćanja ili neplaćanja. Agencija odobrava opcije internetskog plaćanja.
                  
               
                     (12)
                  
                  
                     Budući da pristojbe i naknade u velikoj mjeri odražavaju rashode Agencije za osoblje i povezane izravne rashode u vezi s aktivnostima iz članka 80. stavka 2. Uredbe (EU) 2016/796, Agencija bi trebala indeksirati relevantne iznose svake financijske godine kako bi se uzeli u obzir stopa inflacije i godišnje ažuriranje plaća za osoblje Agencije na temelju pouzdanih podataka.
                  
               
                     (13)
                  
                  
                     Agencija bi trebala u potpunosti prihvatiti troškovnu učinkovitost i stoga neprekidno pokušavati poboljšati postupke za izvršavanje zadaća koje su joj dodijeljene Uredbom (EU) 2016/796, a posebno usklađivati opseg zadaća i raspoložive resurse. Pritom bi trebalo ostvariti istinski jedinstveni europski željeznički prostor i uzeti u obzir ciljeve željezničke politike EU-a za održiviju i pametnu mobilnost, kao i za inovativan, siguran, snažan i potpuno interoperabilan željeznički sektor.
                  
               
                     (14)
                  
                  
                     Provedbenu uredbu (EU) 2018/764 trebalo bi stoga na odgovarajući način izmijeniti.
                  
               
                     (15)
                  
                  
                     Mjere predviđene u ovoj Uredbi u skladu su s mišljenjem odbora osnovanog člankom 51. Direktive (EU) 2016/797,
                  
               DONIJELA JE OVU UREDBU:
         
            Članak 1.
            Provedbena uredba (EU) 2018/764 mijenja se kako slijedi:
            
                        1.
                     
                     
                        U članku 1. stavak 1. zamjenjuje se sljedećim:
                        
                           „1.   Ovom se Uredbom utvrđuju pristojbe i naknade koje se plaćaju Agenciji Europske unije za željeznice (dalje u tekstu „Agencija”) za obradu zahtjeva na temelju članaka 14., 20., 21. i 22. Uredbe (EU) 2016/796, među ostalim i za uporabu jedinstvene kontaktne točke koju podnositelji zahtjeva na temelju članka 12. te uredbe upotrebljavaju za podnošenje zahtjeva Agenciji, te za pružanje drugih usluga u skladu s ciljevima osnivanja Agencije. Ujedno se utvrđuju metoda izračuna tih pristojbi i naknada te uvjeti njihova plaćanja.”;
                        
                     
                  
                        2.
                     
                     
                        Članak 2. zamjenjuje se sljedećim:
                        
                           „Članak 2.
                           Vrste pristojbi i naknada koje naplaćuje Agencija
                           
                              1.   Agencija naplaćuje pristojbe:
                              
                                          (a)
                                       
                                       
                                          za podnošenje zahtjeva Agenciji putem jedinstvene kontaktne točke, ako oni nisu uključeni u fiksne naknade za obradu zahtjeva;
                                       
                                    
                                          (b)
                                       
                                       
                                          za obradu zahtjeva podnesenih Agenciji, uključujući izdavanje procjena iz članka 4. ili ako je podnositelj naknadno povukao zahtjev;
                                       
                                    
                                          (c)
                                       
                                       
                                          ako Agencija obnavlja, ograničava, mijenja ili preispituje odluku donesenu u skladu s Direktivom (EU) 2016/798 ili Direktivom (EU) 2016/797.
                                       
                                    Agencija može naplaćivati pristojbe i ako povuče odobrenje za stavljanje na tržište zbog naknadno utvrđene neusklađenosti s osnovnim zahtjevima za vozilo u uporabi ili neusklađenosti tipa vozila u skladu s člankom 26. Direktive (EU) 2016/797, ili ako nositelj jedinstvene potvrde o sigurnosti više ne ispunjava uvjete za izdavanje potvrde u skladu s člankom 17. stavcima 5. i 6. Direktive 2016/798.
                           
                           
                              2.   Zahtjevi iz stavka 1. prvog podstavka točaka (a) i (b) obuhvaćaju:
                              
                                          (a)
                                       
                                       
                                          odobrenja za stavljanje vozila i tipova vozila na tržište u skladu s člancima 20. i 21. Uredbe (EU) 2016/796, osim onih navedenih u točki (b) ovog stavka;
                                       
                                    
                                          (b)
                                       
                                       
                                          odobrenja za stavljanje na tržište vozila ili serije vozila koja su sukladna s odobrenim tipom vozila u skladu s člankom 25. stavkom 1. Direktive (EU) 2016/797;
                                       
                                    
                                          (c)
                                       
                                       
                                          jedinstvene potvrde o sigurnosti u skladu s člankom 14. Uredbe (EU) 2016/796;
                                       
                                    
                                          (d)
                                       
                                       
                                          odluke za odobrenje kad je riječ o usklađenosti interoperabilnosti pružne opreme ERTMS-a s relevantnim TSI-ovima u skladu s člankom 22. Uredbe (EU) 2016/796;
                                       
                                    
                                          (e)
                                       
                                       
                                          zahtjeve za preliminarni postupak u skladu s člankom 22. Provedbene uredbe Komisije (EU) 2018/545 te člankom 2. stavkom 3. i člankom 4. stavkom 5. Provedbene uredbe Komisije (EU) 2018/763;
                                       
                                    
                                          (f)
                                       
                                       
                                          žalbe iz članka 58. Uredbe (EU) 2016/796 u skladu s člankom 7. ove Uredbe.
                                       
                                    
                           
                              3.   Agencija naplaćuje naknade za pružanje usluga osim onih iz stavka 1. koje zatraži podnositelj zahtjeva ili bilo koja druga osoba ili subjekt.
                           
                           
                              4.   Agencija objavljuje popis usluga na svojoj internetskoj stranici.”;
                           
                        
                     
                  
                        3.
                     
                     
                        Članak 3. zamjenjuje se sljedećim:
                        
                           „Članak 3.
                           Izračun pristojbi, naknada i fiksnih naknada koje naplaćuje Agencija
                           
                              1.   Iznos pristojbi za upotrebu jedinstvene kontaktne točke za podnošenje Agenciji zahtjeva iz članka 2. stavka 2. točaka (a), (c), (d) i (e) je fiksni iznos naveden u točki 2. tablici A Priloga. Ta fiksna naknada dospijeva na naplatu u trenutku podnošenja zahtjeva.
                           
                           
                              2.   Iznos pristojbi za obradu zahtjeva iz članka 2. stavka 2., točaka (a), (c), (d) i (e), uključujući obavljanje aktivnosti iz članka 2. stavka 1. prvog podstavka točke (c) i drugog podstavka, je zbroj sljedećih iznosa:
                              
                                          (a)
                                       
                                       
                                          broja sati koje osoblje Agencije i vanjski stručnjaci provedu na obradi zahtjeva umnoženog za naknadu po satu koju primjenjuje Agencija, a koja je utvrđena u točki 1. Priloga.;
                                       
                                    
                                          (b)
                                       
                                       
                                          iznos pristojbi koje naplaćuje Agencija dopunjuje se odgovarajućim iznosom koji podnose nacionalna tijela nadležna za sigurnost, a koji proizlazi iz troškova obrade nacionalnog dijela zahtjeva.
                                       
                                    
                           
                              3.   Iznos naknada za podnošenje i obradu odgovarajućih zahtjeva i izdavanje odobrenja iz članka 2. stavka 2. točke (b) je fiksni iznos naveden u točki 3. tablici B Priloga i uključuje pristojbu za upotrebu jedinstvene kontaktne točke iz stavka 1. Ta fiksna naknada dospijeva na naplatu u trenutku podnošenja zahtjeva.
                           
                           
                              4.   Iznos naknada za usluge iz članka 2. stavka 3. je broj sati koje su uložili osoblje Agencije i vanjski stručnjaci pomnožen s naknadom po satu Agencije navedenom u točki 1. Priloga.
                           
                           
                              5.   Ako to podnositelj zahtjeva zatraži, iznos koji Agencija naplaćuje za zahtjev smanjuje se za 20 % ako je riječ o mikropoduzeću, malom ili srednjem poduzeću. Ako se primjenjuju fiksne naknade, smanjenje se mora zatražiti pri podnošenju zahtjeva, a u svim ostalim slučajevima najkasnije prije nego što Agencija izda račun.
                              Za potrebe ove Uredbe mikropoduzeće, malo ili srednje poduzeće znači samostalni željeznički prijevoznik, upravitelj infrastrukture ili proizvođač koji ima poslovni nastan ili sjedište u državi članici Europskoga gospodarskog prostora i koji ispunjava uvjete utvrđene u Preporuci Komisije 2003/361/EZ (4).
                              Podnositelj zahtjeva putem jedinstvene kontaktne točke dostavlja dokaz da se može smatrati mikropoduzećem, malim ili srednjim poduzećem. Agencija ocjenjuje dostavljene dokaze i u slučaju sumnje ili nedostatnog obrazloženja odlučuje odbiti zahtjev za status mikropoduzeća, malog ili srednjeg poduzeća.”;
                           
                        
                     
                  
                        4.
                     
                     
                        Članak 5. mijenja se kako slijedi:
                        
                                    (a)
                                 
                                 
                                    stavak 1. zamjenjuje se sljedećim:
                                    
                                       „1.   Agencija izdaje račun za pristojbe i naknade u roku od 30 kalendarskih dana od datuma:
                                       
                                                   (a)
                                                
                                                
                                                   donošenja svoje odluke, osim u slučaju odluka koje su obuhvaćene odredbom o fiksnim naknadama ili podliježu članku 6. stavku 3.;
                                                
                                             
                                                   (b)
                                                
                                                
                                                   donošenja odluke odbora za žalbe;
                                                
                                             
                                                   (c)
                                                
                                                
                                                   završetka pružanja usluge;
                                                
                                             
                                                   (d)
                                                
                                                
                                                   povlačenja zahtjeva;
                                                
                                             
                                                   (e)
                                                
                                                
                                                   bilo kojeg drugog događaja uslijed kojeg se prekida obrada zahtjeva.
                                                   U pogledu fiksnih naknada koje dospijevaju na naplatu u trenutku podnošenja zahtjeva kako je navedeno u članku 3. stavcima 1. i 3. prije nego što Agencija obradi zahtjev, Agencija može s pojedinačnim podnositeljima zahtjeva dogovoriti drugi datum dospijeća te sklopiti poseban dogovor o izdavanju računa.”;
                                                
                                             
                                 
                              
                                    (b)
                                 
                                 
                                    stavak 2. zamjenjuje se sljedećim:
                                    
                                       „2.   Na računu se, prema potrebi, navode sljedeći elementi:
                                       
                                                   (a)
                                                
                                                
                                                   navod o razlikovanju pristojbi i naknada;
                                                
                                             
                                                   (b)
                                                
                                                
                                                   iznosi koji podliježu fiksnim naknadama;
                                                
                                             
                                                   (c)
                                                
                                                
                                                   ako se ne primjenjuju fiksne naknade, broj sati provedenih pod odgovornošću Agencije i primijenjena naknada po satu;
                                                
                                             
                                                   (d)
                                                
                                                
                                                   prema potrebi, troškovi koje naplaćuje pojedino odgovorno nacionalno nadležno tijelo za sigurnost. Oni se navode u odnosu na zadaće i vrijeme uloženo u njihovo obavljanje ili u obliku fiksnih stopa koje nacionalno nadležno tijelo za sigurnost primjenjuje za obradu nacionalnog dijela zahtjeva.”;
                                                
                                             
                                 
                              
                                    (c)
                                 
                                 
                                    umeće se sljedeći stavak 4.a:
                                    
                                       „4.a   Ako se članak 6. stavak 3. primjenjuje na podnositelje zahtjeva, Agencija ima pravo izdavati obavijesti o plaćanju kojima se zahtijeva djelomično plaćanje za dijelove zahtjeva koji su već obrađeni. Ako zatraženo plaćanje nije izvršeno u roku koji je odredila Agencija, ali ne kraćem od 10 kalendarskih dana, Agencija može obustaviti obradu zahtjeva i o tome obavijestiti podnositelja zahtjeva. Agencija nastavlja obradu zahtjeva ako je zatraženo plaćanje izvršeno u roku od 20 kalendarskih dana od obavijesti o obustavi. Ako se plaćanje ne izvrši u roku od 20 kalendarskih dana od obavijesti o obustavi, Agencija ima pravo odbiti zahtjev.”;
                                    
                                 
                              
                                    (d)
                                 
                                 
                                    stavak 9. zamjenjuje se sljedećim:
                                    
                                       „9.   Ako je podnositelj zahtjeva mikropoduzeće, malo i srednje poduzeće, Agencija uzima u obzir zahtjeve za razumno produženje roka za plaćanje i plaćanje u obrocima.”;
                                    
                                 
                              
                  
                        5.
                     
                     
                        Članak 6. mijenja se kako slijedi:
                        
                                    (a)
                                 
                                 
                                    stavak 1. zamjenjuje se sljedećim:
                                    
                                       „1.   Ako dospjeli iznosi nisu plaćeni, Agencija može naplatiti kamatu za svaki dodatni kalendarski dan do primitka uplate te primjenjuje pravila o naplati predviđena u dijelu prvom glavi IV. poglavlju 6. odjeljku 5. Uredbe (EU, Euratom) 2018/1046 Europskog parlamenta i Vijeća, kako se primjenjuju na europske agencije, posebno u njezinu članku 101., i u financijskim pravilima Agencije donesenima u skladu s člankom 66. Uredbe (EU) 2016/796.”;
                                    
                                 
                              
                                    (b)
                                 
                                 
                                    stavak 3. zamjenjuje se sljedećim:
                                    
                                       „3.   Ako Agencija ima uvid u dokaze da je financijska sposobnost podnositelja zahtjeva ugrožena ili ako podnositelj zahtjeva nema poslovni nastan ili sjedište u državi članici Europskoga gospodarskog prostora, Agencija može zatražiti od podnositelja zahtjeva da u roku od 15 dana od primitka zahtjeva dostavi bankovno jamstvo ili osigurani depozit. Ako podnositelj zahtjeva to ne učini, Agencija može odbiti njegov zahtjev.”;
                                    
                                 
                              
                                    (c)
                                 
                                 
                                    stavak 4. zamjenjuje se sljedećim:
                                    
                                       „4.   Ne dovodeći u pitanje odredbe stavka 1., Agencija može odbiti novi zahtjev ili obustaviti obradu zahtjeva koji je u tijeku ako podnositelj zahtjeva ili njegov pravni sljednik nisu podmirili svoje obveze plaćanja proizašle iz prethodnog odobrenja, potvrde, dozvole ili usluga koje je pružila Agencija, osim ako podnositelj zahtjeva podmiri sve dospjele iznose. Ako se zahtjev koji je u tijeku obustavi, na odgovarajući način primjenjuje se postupak iz članka 5. stavka 4.a.”;
                                    
                                 
                              
                  
                        6.
                     
                     
                        Članak 8. mijenja se kako slijedi:
                        
                                    (a)
                                 
                                 
                                    stavak 1. zamjenjuje se sljedećim:
                                    
                                       „1.   Agencija na svojoj internetskoj stranici objavljuje svoju naknadu po satu i fiksne stope iz članka 3.”;
                                    
                                 
                              
                                    (b)
                                 
                                 
                                    stavak 2. zamjenjuje se sljedećim:
                                    
                                       „2.   Nacionalna tijela nadležna za sigurnost na svojoj internetskoj stranici objavljuju relevantne stope za utvrđivanje troškova koji se naplaćuju Agenciji iz članka 3. stavka 2. točke (b). Kad nacionalno tijelo nadležno za sigurnost primjenjuje fiksnu naknadu, ono navodi za koja se odobrenja i potvrde primjenjuje ta fiksna naknada. Nacionalno tijelo nadležno za sigurnost dostavlja Agenciji poveznice na svoju internetsku stranicu koja sadržava informacije o pristojbama i naknadama.”;
                                    
                                 
                              
                  
                        7.
                     
                     
                        Članak 10. mijenja se kako slijedi:
                        
                                    (a)
                                 
                                 
                                    umeće se sljedeći stavak 1.a:
                                    
                                       „1.a   Agencija indeksira iznose iz Priloga, prvi put 2023. i zatim jednom svake sljedeće financijske godine, s učinkom od 1. siječnja, na temelju:
                                       
                                                   (a)
                                                
                                                
                                                   godišnjeg ažuriranja dohodaka i mirovina dužnosnika i ostalih službenika Europske unije te korekcijskih koeficijenata koji se na njih primjenjuju kako je objavljeno u Službenom listu Europske unije, u skladu s metodom izračuna koju treba dogovoriti Upravni odbor Agencije i na temelju relevantnih godišnjih financijskih podataka upotrijebljenih u jedinstvenom programskom dokumentu Agencije i njezinim konsolidiranim godišnjim izvješćima o radu; i/ili
                                                
                                             
                                                   (b)
                                                
                                                
                                                   stope inflacije u Uniji, u skladu s metodom iz točke 4. Priloga.”;
                                                
                                             
                                 
                              
                                    (b)
                                 
                                 
                                    stavak 3. zamjenjuje se sljedećim:
                                    
                                       „3.   Ova će se Uredba preispitati najkasnije do 16. lipnja 2024. s obzirom na progresivno uvođenje dodatnih fiksnih naknada u kontekstu podataka koje Agencija iznese u svojim godišnjim izvješćima.”.
                                    
                                 
                              
                  
         
            Članak 2.
            Tekst naveden u Prilogu ovoj Uredbi dodaje se kao Prilog Provedbenoj uredbi (EU) 2018/764.
         
         
            Članak 3.
            Članak 1. točka 3. ne primjenjuje se na zahtjeve podnesene prije stupanja na snagu ove Uredbe.
         
         
            Članak 4.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 29. listopada 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 138, 26.5.2016., str. 1.
         
         
            (2)  Provedbena uredba Komisije (EU) 2018/764 od 2. svibnja 2018. o pristojbama i naknadama koje se plaćaju Agenciji Europske unije za željeznice i uvjetima za njihovo plaćanje (SL L 129, 25.5.2018., str. 68.).
         
            (3)  Direktiva (EU) 2016/797 Europskog parlamenta i Vijeća od 11. svibnja 2016. o interoperabilnosti željezničkog sustava u Europskoj uniji (SL L 138, 26.5.2016., str. 44.).
         
            (4)  Preporuka Komisije od 6. svibnja 2003. o definiciji mikro, malih i srednjih poduzeća (SL L 124, 20.5.2003., str. 36.).
      
      
         
            PRILOG
            
                        1.
                     
                     
                        Agencija primjenjuje naknadu po satu u iznosu od 239 EUR.
                     
                  
                        2.
                     
                     
                        Fiksne naknade koje se plaćaju Agenciji za uporabu jedinstvene kontaktne točke (OSS) iznose kako slijedi:
                        
                           Tablica A
                        
                        
                                     
                                 
                                 
                                    
                                       Cjenovna skupina za OSS
                                    
                                 
                                 
                                    
                                       Iznos
                                       (EUR)
                                    
                                 
                              
                                    
                                       Podnošenje zahtjeva Agenciji za:
                                    
                                 
                              
                                    1.
                                 
                                 
                                    jedinstvenu potvrdu o sigurnosti
                                 
                                 
                                    400 
                                 
                              
                                    2.
                                 
                                 
                                    odobrenje za tip vozila
                                 
                                 
                                    400 
                                 
                              
                                    3.
                                 
                                 
                                    odobrenje za vozilo koje nije odobrenje na temelju sukladnosti s tipom
                                 
                                 
                                    400 
                                 
                              
                                    4.
                                 
                                 
                                    odobrenje pružne opreme ERTMS-a
                                 
                                 
                                    400 
                                 
                              
                                    5.
                                 
                                 
                                    preliminarni postupak
                                 
                                 
                                    400 
                                 
                              
                  
                        3.
                     
                     
                        Fiksne naknade za podnošenje i obradu zahtjeva za stavljanje na tržište vozila ili serije vozila koje su sukladne s odobrenim tipom vozila su sljedeće:
                        
                           Tablica B
                        
                        
                                     
                                 
                                 
                                    
                                       Cjenovna skupina
                                    
                                 
                                 
                                    
                                       Iznos
                                       (EUR)
                                    
                                 
                              
                                    
                                       Podnošenje Agenciji i obrada u Agenciji zahtjeva za odluku o odobrenju za sukladnost vozila s tipom:
                                    
                                 
                              
                                    1.
                                 
                                 
                                    teretni vagoni i sva vozila iz točke 2. Priloga Uredbi Komisije (EU) br. 321/2013  (1)
                                    
                                 
                                 
                                    775 
                                 
                              
                                    2.
                                 
                                 
                                    
                                                (a)
                                             
                                             
                                                vučna vozila s motorima s unutarnjim sagorijevanjem ili električna vučna vozila
                                             
                                          
                                                (b)
                                             
                                             
                                                putnički vagoni
                                             
                                          
                                                (c)
                                             
                                             
                                                mobilna željeznička oprema za izgradnju infrastrukture i održavanje
                                             
                                          
                                 
                                    970 
                                 
                              
                                    3.
                                 
                                 
                                    vlakovi s motorima s unutarnjim sagorijevanjem na vlastiti pogon ili električni vlakovi
                                 
                                 
                                    1 115 
                                 
                              
                  
                        4.
                     
                     
                        Godišnja stopa inflacije iz članka 10. stavka 1.a utvrđuje se kako slijedi:
                        
                                    Godišnja stopa inflacije koja se primjenjuje:
                                 
                                 
                                    „Eurostat HICP (sve stavke) – Europska unija sve zemlje” (2015. = 100) promjena postotka/prosjek 12 mjeseci
                                 
                              
                                    Vrijednost stope koja se uzima u obzir:
                                 
                                 
                                    Vrijednost stope tri mjeseca prije provedbe indeksacije
                                 
                              
                  
               (1)  Uredba Komisije (EU) br. 321/2013 od 13. ožujka 2013. o tehničkoj specifikaciji za interoperabilnost u vezi s podsustavom „željeznička vozila – teretni vagoni” željezničkog sustava u Europskoj uniji i o stavljanju izvan snage Odluke 2006/861/EZ (SL L 104, 12.4.2013., str. 1.).